เกิดวาตภัยใน 41 จังหวัด เร่งสำรวจความเสียหายและให้การช่วยเหลือผู้ประสบภัยตามระเบียบกระทรวงการคลัง
กรมป้องกันและบรรเทาสาธารณภัย หรือ ปภ. รายงานความกดอากาศสูงหรือมวลอากาศเย็นกำลังปานกลางจากประเทศจีนแผ่ลงมาปกคลุมภาคเหนือ ภาคตะวันออกเฉียงเหนือและทะเลจีนใต้ ขณะที่ประเทศไทยตอนบนมีอากาศร้อนถึงร้อนจัด ทำให้บริเวณภาคเหนือ ภาคตะวันออกเฉียงเหนือ ภาคกลาง ภาคตะวันออก รวมทั้งกรุงเทพมหานครและปริมณฑล มีพายุฝนฟ้าคะนองและลมกระโชกแรง โดยในช่วงวันที่ 28 เมษายน – ปัจจุบัน (1 พ.ค.65) เกิดสถานการณ์วาตภัยในพื้นที่ 41 จังหวัด รวม 181 อำเภอ 518 ตำบล 1,308 หมู่บ้าน บ้านเรือนประชาชนเสียหาย 5,691 หลัง มีผู้เสียชีวิต 1 ราย (สุรินทร์) ผู้บาดเจ็บ 1 ราย (กาฬสินธุ์) ปภ. ได้ประสานจังหวัด องค์กรปกครองส่วนท้องถิ่นและหน่วยงานที่เกี่ยวข้อง เร่งให้การช่วยเหลือผู้ประสบภัย โดยสำรวจและประเมินความเสียหาย เพื่อดำเนินการช่วยเหลือตามระเบียบกระทรวงการคลัง ทั้งการชดเชยความเสียหายของบ้านเรือนเป็นวัสดุก่อสร้างหรือจ่ายเงินช่วยเหลือตามความเหมาะสม ประชาชนสามารถแจ้งเหตุและขอความช่วยเหลือทางไลน์ “ปภ.รับแจ้งเหตุ 1784” และสายด่วนนิรภัย 1784 ตลอด 24 ชั่วโมง